## Carlos Mazón avança la posada en marxa d'una estratègia viària per a la província de Castelló dirigida a potenciar la connectivitat i a millorar la competitivitat de les seues infraestructures

*** Subratlla que este conjunt d'inversions busca contribuir també a millorar la connectivitat de la indústria ceràmica
* Avança que els Pressupostos de la Generalitat per a 2024 inclouran projectes com la prolongació de la línia 1 de TRAM des del Grau de Castelló fins a Benicàssim
* Considera prioritària l'estació intermodal i subratlla que el Consell estarà “vigilant” en el compliment dels terminis d'execució d'un projecte “fonamental” per a la connectivitat del Port
* El president ha assistit a l'acte de presa de possessió de Rubén Ibáñez com a president de l'Autoritat Portuària de Castelló**

**Castelló de la Plana.**

El president de la Generalitat, Carlos Mazón, ha avançat que en els pròxims dies es presentarà l'estratègia viària per a la província de Castelló, que veurà la llum en 2024, i preveu inversions dirigides a potenciar la competitivitat, la connectivitat i les infraestructures castellonenques i, a més, contribuirà a millorar les connexions viàries per a tot el sector de la ceràmica.

Carlos Mazón ha fet estes declaracions durant l'acte d'acte de presa de possessió de Rubén Ibáñez com a president de l'Autoritat Portuària de Castelló.

Durant la seua intervenció, el president ha traslladat el compromís de la Generalitat amb el Port de Castelló i amb “els reptes, realitats i el futur” tant de les infraestructures portuàries com “de la ciutat i la província, que són una prioritat per al Consell”.

Per tot això, ha assegurat que és necessari començar a treballar per a “posar en marxa ja els grans compromisos que té, que es mereix i que necessita tot el territori de Castelló”  i l'agilitació i el treball del qual liderarà la Conselleria de Medi Ambient, Infraestructures i Territori.

**“Vigilant” amb els terminis d'execució de l'estació intermodal**

Referent a això, ha considerat també prioritària l'estació intermodal, ha subratllat que el Consell estarà “vigilant” amb els terminis i ha destacat que esta connexió es tindrà també en compte en eixa estratègia viària que impulsa l'Administració autonòmica que és fonamental per a la connectivitat del Port.

En este sentit, ha avançat també que, en els pressupostos de la Generalitat per a 2024 estaran inclosos projectes com la prolongació de la línia 1 de TRAM des del Grau fins a Benicàssim “perquè cal reforçar la conjunció entre PortCastelló i la ciutat”.

Segons ha explicat el president, el Port de Castelló “està cridat a ser molt més” i “a liderar”. Per això, ha destacat la importància que també haurà de tindre el sector turístic dins de la infraestructura portuària.

Carlos Mazón, a més, ha posat en relleu la contribució del sector portuari de la Comunitat Valenciana al PIB d'Espanya i ha recordat que les importacions i les exportacions de mercaderies a la península Ibèrica “tenen a la Comunitat Valenciana el seu epicentre”.

Per això, ha indicat que “el Port emergix com una gran referència, un gran pol d'atracció i ha de ser un nou trampolí per a eixe futur que Castelló mereix i que fa massa temps que està esperant”.

A més, el cap del Consell ha instat a enfortir “les infraestructures i capacitats del nostre territori”, entre el context internacional i nacional “inestable” que ocorre.

Sobre el nou president de l'Autoritat Portuària ha destacat la seua “capacitat professional, l'honestedat, el rigor i la serietat” que avalen el seu nomenament, així com “el seu coneixement industrial i estratègic de la província”. També ha elogiat la labor dels seus antecessors en el càrrec que “han respectat, treballat i impulsat” el Port de Castelló.

“Per fi, ja li toca a Castelló”, ha remarcat el president. En este sentit, ha destacat la representació que té la província en el Consell amb la castellonenca Salomé Pradas al capdavant de la Conselleria de Medi Ambient, Infraestructures i Territori i que lidera, a més, la representació de la Generalitat en el consell d'administració de l'Autoritat Portuària, juntament amb el director general de Ports, Costes i Aeroports, Vicente Martínez, que també procedix de Castelló.

“Castelló no es conforma amb el fet que es faça justícia; ha de lluitar pel seu lideratge, per a ser una gran ciutat amb un gran port, amb els millors i els més preparats al capdavant”, ha conclòs el president.

Fecha: 18/10/2023